SKRIFTLIG FORESPØRGSEL E-1895/99

af Raffaele Costa (PPE-DE) til Kommissionen

(29. oktober 1999)

Om: MEDIA II-programmet Uddannelse (1996-2000)

Kan Kommissionen oplyse, hvilke organer (offentlige eller private), institutioner, selskaber, andelsvirksomheder og personer der er blevet tildelt hvilke beløb eller bidrag (herunder udbetalinger, hvad enten de allerede er foretaget eller ej), for så vidt angår MEDIA II uddannelsesprogram for branchefolk inden for den europæiske audiovisuelle programindustri (1996-2000) (budget 45 mio. ecu svarende til ca. 87 mia. lire).

Står det klart, hvad beløbene rent faktisk er blevet brugt til, og om initiativerne har været en succes?

Svar afgivet på Kommissionens vegne af Viviane Reding

(29. november 1999)

Kommissionen sender direkte til det ærede medlem og til Parlamentets generalsekretariat en liste over organer, institutioner og selskaber, som har modtaget finansiel støtte over programmet MEDIA II Uddannelse mellem 1996, der var programmets første gennemførelsesår, og første halvår 1999.

Det ærede medlem henvises endvidere til Kommissionens rapport om de resultater af MEDIA II-programmet, der blev opnået i perioden 1. januar 1996 til 30 juni 1998(1).

Betingelserne for ydelse af støtte er fastsat i Rådets afgørelse 95/564/EF af 22. december 1995 om et uddannelsesprogram for branchefolk inden for den europæiske audiovisuelle programindustri (MEDIA II Uddannelse) (1996-2000)(2). Den finansielle støtte ydes i form af tilskud. Der offentliggøres indkaldelser af forslag i EF-Tidende. Der er klare retningslinjer for de forskellige gældende adgangs- og udvælgelseskriterier.

Kommissionen foretager udvælgelsen af støttemodtagerne og bistås heri i overensstemmelse med bestemmelserne i Rådets afgørelse: Med henblik paa gennemførelsen af programmet, herunder navnlig den tekniske udvælgelse af projekterne, overvågningen og evalueringen af de projekter, der modtager finansiel støtte fra programmet, sørger Kommissionen for at lade sig bistå af anerkendte eksperter fra den audiovisuelle sektor på erhvervsuddannelsesområdet. Med henblik herpå kan Kommissionen om nødvendigt anvende formidlende organisationer, der på baggrund af deres faglige ekspertise kan bistå den på det tekniske område og fremsætte forslag til valg af modtagere; andre udvælgelsesmåder kan dog også anvendes.

Kommissionen har på grundlag af en udbudsprocedure udvalgt en formidlende organisation (Den formidlende organisation MEDIA Uddannelse, der har hjemsted i Madrid), som skal yde den nødvendige tekniske bistand.

Under udvælgelsen af støttemodtagere bistås Kommissionen i øvrigt af uafhængige og anerkendte faglige eksperter fra sektoren.

De bevilgede beløb anvendes i overensstemmelse med kontrakten, som indgås mellem Kommissionen og de enkelte støttemodtagere. Kontrollen udføres af især Kommissionen med teknisk bistand fra den formidlende organisation fra sektoren, der overvåger kontrakternes gennemførelse, med teknisk bistand fra den formidlende horisontale organisation, der overvåger udbetalinger og indkasseringer, og ved hjælp af uanmeldte og uafhængige revisionsbesøg hos støttemodtagerne.

Oplysninger om de iværksatte initiativers succes kan det ærede medlem finde i ovennævnte rapport.

(1) KOM(1999) 91 endelig udg.

(2) EFT L 321 af 30.12.1995.